Δημήτρης Ρεντούμης: Ατομική Έκθεση
2026-05-28 12:00 - 20:00 (Europe/Athens) | Γκαλερί Crux, Σέκερη 4, Αθήνα, 106 74, Greece
Η γκαλερί Crux παρουσιάζει την ατομική έκθεση του Δημήτρη Ρεντούμη. Μέσα από τη νέα του σειρά έργων, ο καλλιτέχνης «συνομιλεί» με την παροδική και εύθραυστη φύση του χαρτιού, ενώ πειραματίζεται με τη μετάβαση από τη δισδιάστατη εικόνα σε μια τρισδιάστατη μεταβλητή υλικότητα, μεταμορφώνοντας τις χάρτινες επιφάνειες σε γλυπτικές φόρμες που καταλαμβάνουν τον χώρο.
Με μια πλούσια διαδρομή που περιλαμβάνει σπουδές στην ΑΣΚΤ και την Ολλανδία, καθώς και συμμετοχή σε σημαντικά προγράμματα όπως το Jan van Eyck και το Onassis Air, ο δημιουργός φέρνει στην Αθήνα μια πρόταση που ισορροπεί ανάμεσα στην λεπτότητα του υλικού και τη δυναμική της εγκατάστασης.

Μια μοναδική ευκαιρία για το κοινό να ανακαλύψει πώς το χαρτί μπορεί να «αναπνεύσει» και να αναπτυχθεί πέρα από τα όρια του κάδρου, δημιουργώντας ένα ζωντανό εικαστικό περιβάλλον.

Διάρκεια έκθεσης: 23/04-30/05

Ώρες Λειτουργίας: Τετάρτη-Παρασκευή: 12:00 – 20:00 & Σάββατο: 12:00 – 16:00, Δευτέρα, Τρίτη, Κυριακή: κλειστά

Γιώργος Λουλούδης: Η Πορεία του Φωτός - Το Εγγενές
2026-05-28 12:00 - 21:00 | GenesisGallery, Ιπποκράτους 121, Αθήνα, Αθήνα, 114 72, Greece
Στη νέα ατομική έκθεση ζωγραφικής του Γιώργου Λουλούδη στην Gallery Genesis, το φως γίνεται βασικός πρωταγωνιστής και ξεπερνά τα όρια ενός φυσικού φαινομένου. Ο καλλιτέχνης στρέφεται στα ελληνικά ξωκλήσια και στη μοναδική τους σχέση με το τοπίο, μετατρέποντάς τα σε σύμβολα ελπίδας, σιωπής και εσωτερικής αναζήτησης. Τα έργα λειτουργούν σαν μικρές στάσεις περισυλλογής, όπου ο χώρος και η ψυχική εμπειρία συνδέονται άμεσα.

Μέσα από μια έντονα εξπρεσιονιστική γραφή, οι ζωγραφικές επιφάνειες αποκτούν συναισθηματική ένταση και βάθος. Το φως μετατρέπεται σε εσωτερική ανάγκη, σε δύναμη που οδηγεί τον θεατή προς μια πιο προσωπική ανάγνωση του έργου. Μια έκθεση που μιλά για την ανάγκη παρηγοριάς, τη δύναμη της ελπίδας και τη δυνατότητα της τέχνης να λειτουργεί ως σημείο ανανέωσης και στοχασμού μέσα σε μια απαιτητική εποχή.

Εγκαίνια: Πέμπτη 7 Μαΐου στις 20:00.

Διάρκεια έκθεσης: 07-30/05

Ώρες Λειτουργίας: Τρίτη, Πέμπτη, Παρασκευή: 12:00 – 21:00 & Σάββατο: 12:00 – 15:00, Δευτέρα, Τετάρτη, Κυριακή: κλειστά.

Ξεναγήσεις στο Κτίριο του Αρχείου Καβάφη
2026-05-28 13:30 - 17:30 | Αρχείο Καβάφη, Φρυνίχου 16B, Πλάκα, 105 58, Greece
Το Φεστιβάλ του Δήμου Αθηναίων εγκαινιάζει μια ξεχωριστή συνεργασία με το Ίδρυμα Ωνάση και προσκαλεί το κοινό σε αποκλειστικές ξεναγήσεις στο Αρχείο Καβάφη, στην οδό Φρυνίχου, στην καρδιά της Πλάκας. Σε ένα εμβληματικό διατηρητέο κτίριο, οι επισκέπτες έχουν την ευκαιρία να γνωρίσουν από κοντά τον προσωπικό κόσμο του Κ. Π. Καβάφη, μέσα από έναν χώρο αφιερωμένο στη ζωή, το έργο και τη διαχρονική παρουσία του μεγάλου ποιητή. Η εμπειρία αυτή δεν λειτουργεί μόνο ως επίσκεψη σε ένα αρχείο, αλλά ως μια πραγματική κατάδυση σε έναν λογοτεχνικό και ιστορικό κόσμο. Η περιήγηση περνά από ειδικά διαμορφωμένες αίθουσες με προσωπικά αντικείμενα, σπάνια βιβλία, τεκμήρια, έπιπλα και έργα τέχνης που φωτίζουν τον άνθρωπο πίσω από το έργο. Παράλληλα, αποκαλύπτονται πτυχές της σχέσης του Καβάφη με την Αθήνα, αλλά και η διαχρονική απήχηση της ποίησής του στην Ελλάδα και διεθνώς. Μια εμπειρία που συνδυάζει μνήμη, λογοτεχνία και ιστορία, προσφέροντας μια πιο ουσιαστική επαφή με μία από τις σημαντικότερες μορφές της νεότερης ποίησης.

Η ξενάγηση διαρκεί περίπου 40-45’.

Ώρες ξεναγήσεων:
• 13:30
• 14:30
• 15:30
• 16:30

Διατίθενται από τη Στέγη Ιδρύματος Ωνάση 20 προσκλήσεις.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι. Επιλέξτε την επιθυμητή ώρα και πραγματοποιήστε την κράτησή σας μέσω του αντίστοιχου συνδέσμου.

Άννα Δημητρίου: Always the Blue
2026-05-28 17:00 - 21:00 | NEZER Collective Gallery, Νέζερ 8, Αθήνα, 117 43, Greece
H γκαλερί NEZER Collective φιλοξενεί την ατομική έκθεση της εικαστικού Άννας Δημητρίου με τίτλο «Always the Blue». Μέσα από την επιμελητική πρόταση της αρχιτεκτονικής ομάδας SOL by Elephant Design, ο εκθεσιακός χώρος προσεγγίζεται ως ένα πεδίο ζωντανής αφήγησης και χωρικής εμπειρίας, όπου η τοποθέτηση των έργων, οι αποστάσεις και η κλίμακα συγκροτούν μια ενιαία αρχιτεκτονική διαδρομή.

Η έκθεση προτείνει μια ανάγνωση του «μπλε» όχι απλώς ως χρωματικό στοιχείο, αλλά ως ένα βαθύ συναισθηματικό και εννοιολογικό πεδίο. Μέσα από κολάζ και μεικτές τεχνικές, οι μορφές λειτουργούν σαν θραύσματα που ανακαλούν την αίσθηση του ελληνικού καλοκαιριού ως ενός διαρκούς παρόντος. Εδώ, η θάλασσα μετατρέπεται σε εσωτερικό τόπο και οι χαρακτηριστικές κολυμβήτριες της Δημητρίου δεν κολυμπούν στο νερό, αλλά στα βαθιά νερά της συλλογικής και οικογενειακής μνήμης. Κινούνται ελεύθερα και ανέμελα, χωρίς οδηγίες ή φόβο, μέσα σε ένα μπλε που λειτουργεί ως κατάσταση, υπόσχεση και καταφύγιο, υπενθυμίζοντάς μας την ανάγκη να κρατήσουμε ζωντανό τον κόσμο που μας συγκρότησε.

Διάρκεια έκθεσης: 08/05-08/06

Ώρες λειτουργίας: Τρίτη – Κυριακή 17:00 – 21:00, Δευτέρα κλειστά.

Nepenthe
2026-05-28 17:30 - 23:00 | Πλατεία Κοραή, Κοραή 1, Αθήνα, Αθήνα, 105 64, Greece
Το Φεστιβάλ του Δήμου Αθηναίων υποδέχεται το Nepenthe, ένα project που επαναπροσδιορίζει τη χορευτική εμπειρία με έμφαση στη λεπτομέρεια, την ατμόσφαιρα και τη σύνδεση με τον χώρο. Στην Πλατεία Κοραή, μια από τις πιο ιδιαίτερες και ιστορικές γωνιές του κέντρου, στήνεται μια επιμελημένη μουσική «ιεροτελεστία» που μεταμορφώνει τον δημόσιο χώρο σε ζωντανό σκηνικό. Καθώς το φως της ημέρας δίνει τη θέση του στο αστικό δειλινό, ο παλμός της house μουσικής απλώνεται ανάμεσα στα εμβληματικά κτίρια της περιοχής, δημιουργώντας μια ατμόσφαιρα που ισορροπεί ανάμεσα στο σύγχρονο clubbing και την αρχιτεκτονική μνήμη της πόλης. Το Nepenthe δεν είναι απλώς ένα party· είναι μια εμπειρία ρυθμού και συνύπαρξης, μια πρόσκληση να σταθούμε για λίγο στο κέντρο της Αθήνας και να τη δούμε αλλιώς, μέσα από τον ήχο, το φως και την κοινή ενέργεια ενός πλήθους που χορεύει μαζί.

It’s Story Time
2026-05-28 18:00 - 20:00 | Πάρκο Δρακόπουλου, Λάμπρου Πορφύρα 5, Αθήνα, Αθήνα, 111 41, Greece
Tο Φεστιβάλ του Δήμου Αθηναίων 2026 φιλοξενεί στο Πάρκο Δρακοπούλου τη θεατρική δημιουργία της Δραματικής Σχολής του Ωδείου Αθηνών με τίτλο «It’s Story Time». Έξι σύντομες αφηγήσεις, εμπνευσμένες από εμβληματικά έργα του κλασικού και του σύγχρονου ρεπερτορίου, ζωντανεύουν υπό την επιμέλεια της Σοφίας Πάσχου και του Αλέξανδρου Χρυσανθόπουλου. Με κεντρικό άξονα την αφήγηση ως το απόλυτο θεατρικό εργαλείο, οι συμμετέχοντες διερευνούν διαφορετικούς τρόπους έκφρασης, εναλλάσσοντας φωνές, ρόλους και οπτικές γωνίες.

Η σκηνή μετατρέπεται σε ένα ζωντανό εργαστήριο όπου η ιστορία δεν παρουσιάζεται απλώς, αλλά «χτίζεται» σε πραγματικό χρόνο μπροστά στα μάτια του κοινού. Πρόκειται για μια συλλογική αφηγηματική άσκηση που ποντάρει στη δύναμη της παρουσίας και της φαντασίας, προσφέροντας μια μοναδική θεατρική εμπειρία στην καρδιά της πόλης.

Πάμε Πλατεία 2026! Η Κεντρική Ευρώπη στο Κέντρο της Αθήνας
2026-05-28 18:30 - 21:00 | Πλατεία Μεσολογγίου, Πλατεία Μεσολογγίου, Αθήνα, Αθήνα, 116 34, Greece
Στο πλαίσιο του Φεστιβάλ του Δήμου Αθηναίων 2026, οι Πρεσβείες της Ουγγαρίας, της Τσεχικής Δημοκρατίας, της Σλοβακικής Δημοκρατίας και της Αυστρίας στην Αθήνα, μας προσκαλούν σε μια ξεχωριστή, πολυπολιτισμική γιορτή. Η Πλατεία Μεσολογγίου στο Παγκράτι μετατρέπεται σε ένα ζωντανό σταυροδρόμι πολιτισμών, φέρνοντας τις παραδόσεις, τις γεύσεις και τους ρυθμούς της Κεντρικής Ευρώπης στην καρδιά της πόλης.

Από τις 18:30 έως τις 21:00, οι επισκέπτες θα έχουν την ευκαιρία να απολαύσουν ένα γαστρονομικό ταξίδι μέσα από τη γευσιγνωσία παραδοσιακών εδεσμάτων και χαρακτηριστικών ποτών των φιλοξενούμενων χωρών. Η γιορτή θα κορυφωθεί στις 19:00, όταν η χορευτική ομάδα του Ελληνικού Κέντρου Λαογραφικών Μελετών (ΕΛ.ΚΕ.ΛΑ.Μ.) θα πάρει τη σκυτάλη για να παρουσιάσει παραδοσιακούς χορούς, παρασύροντας το κοινό σε έναν μεγάλο, συμμετοχικό κύκλο.

Παράλληλα, μια ειδικά διαμορφωμένη παιδική γωνιά θα περιμένει τους μικρούς μας φίλους.

Μαρίνα Σπανού Live
2026-05-28 20:00 - 22:30 | Ερμού & Πλ. Αγίων Ασωμάτων, Ερμού & Πλ. Αγίων Ασωμάτων, Αθήνα, 118 51, Greece
Η Μαρίνα Σπανού επιστρέφει στην πιο όμορφη γειτονιά της πόλης, στη σκιά της Ακρόπολης, εκεί από όπου ξεκίνησε. Στις 28 Μαΐου συναντά ξανά το κοινό της και το προσκαλεί να γιορτάσουν μαζί τα 5 χρόνια της Αρεοπαγίτου, στον πεζόδρομο της Ερμού & Ασωμάτων στην Αθήνα. Μια επέτειος της πρώτης μουσικής γνωριμίας, της ελευθερίας του πεζόδρομου και όλων των σούρουπων που ξεκίνησαν το ταξίδι της. Η είσοδος ελεύθερη και το βράδυ θα είναι γεμάτο νοσταλγία, καλοκαίρι και έρωτα.

«είμαστε ακόμη εδώ,
στους δρόμους της Αθήνας,
εξυμνούμε τους εφηβικούς μας έρωτες,
την πρώτη μας ελευθερία
και τα τραγούδια που μας ταξίδευαν
είμαστε ακόμη εδώ,
λίγα χρόνια πιο μεγάλοι
λίγο χρόνια πιο ονειροπόλοι
με την ίδια ανάγκη
να μοιραστούμε όσα ζήσαμε,
τα μπαρ που αγαπήσαμε,
τα παγκάκια που μας χώρεσαν,
οι πεζόδρομοι που μπόρεσαν
να μας κρατήσουν κοντά
είμαστε ακόμη εδώ,
όπως τότε
σε περιμένω,
Μ»

Μαζί της:
Κωστής Βήχος | Μπάσο, Ενορχηστρώσεις
Διονύσης Μόρφης | Κιθάρα
Αποστόλης Μπουρνιάς | Κρουστά, Τύμπανα
Γιώργος Κουρέλης | Πλήκτρα
Ηλίας Καρούμπαλης | Ηχοληψία
Αγαπητός Καταξάκης | Ηχοληψία
Μαρία Βενετάκη | Φωτισμοί
Marco Arguello | Φωτογραφία Αφίσας
Άρτεμις Βαλυράκη | Σχεδιασμός Αφίσας
Χρήστος Σπανός | Καλλιτεχνική Επιμέλεια

Greek Cinema Nights 2026
2026-05-28 20:00 - 23:00 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
H μαγεία της μεγάλης οθόνης μεταφέρεται στο γρασίδι του Πάρκου Ελευθερίας, τιμώντας τις καλύτερες στιγμές του ελληνικού κινηματογράφου. Για τέσσερις ολόκληρες νύχτες, το πάρκο μεταμορφώνεται σε μια δροσερή υπαίθρια αίθουσα προβολών, προσκαλώντας το κοινό να αφεθεί στη γοητεία της έβδομης τέχνης. Κάτω από τον αθηναϊκό ουρανό, με τις προβολές να ξεκινούν καθημερινά στις 21:00, θα έχουμε την ευκαιρία να απολαύσουμε ιστορίες που καθρεφτίζουν το δικό μας παρόν και παρελθόν, μέσα από μια επιλογή ταινιών που αγαπήθηκαν. Πάρτε θέση στο γρασίδι και ετοιμαστείτε για ένα μοναδικό κινηματογραφικό ταξίδι που μας θυμίζει γιατί το καλοκαίρι στην Αθήνα είναι άρρηκτα συνδεδεμένο με τη θέαση μιας καλής ταινίας κάτω από τα αστέρια.

Πρόγραμμα:

Δευτέρα 25/05: Οι Άγριες Μέρες μας, Βασίλης Κεκάτος, 2025
Ένα road movie ενηλικίωσης μιας ολόκληρης γενιάς, που ακολουθεί ανθρώπους οι οποίοι αναζητούν την ελευθερία, τη σύνδεση και έναν τρόπο να ανήκουν κάπου. Μέσα από την περιπλάνηση μιας παρέας στη σύγχρονη πραγματικότητα, ξετυλίγονται τα θέματα της φτώχειας, της εσωτερικής ωρίμανσης και της μικρής επανάστασης που γεννά η συλλογικότητα.

Τρίτη 26/05: Ισοβίτες, Θόδωρος Μαραγκός, 2008
Μια ανατρεπτική πολιτική κωμωδία που καυτηριάζει τις κοινωνικές παθογένειες της Ελλάδας. Μέσα από το ιδιαίτερο χιούμορ του Μαραγκού, η ταινία παρακολουθεί τους ήρωές της σε μια προσπάθεια να σπάσουν τα δεσμά των δικών τους «ισοβίων» περιορισμών, προσφέροντας γέλιο αλλά και τροφή για σκέψη.

Τετάρτη 27/05: Πολυτεχνίτης και Ερημοσπίτης, Αλέκος Σακελλάριος, 1963
Το κλασικό αριστούργημα της χρυσής εποχής του ελληνικού κινηματογράφου. Ο Θανάσης Βέγγος, σε ένα ρεσιτάλ ερμηνείας, προσπαθεί να επιβιώσει αλλάζοντας το ένα επάγγελμα μετά το άλλο, προσφέροντας στιγμές απείρου κάλλους και αγνού γέλιου που παραμένουν αξεπέραστες μέχρι σήμερα.

Πέμπτη 28/05: Άφτερλωβ, Στέργιος Πάσχος, 2016
Ένα μετα-ερωτικό κλείσιμο λογαριασμών. Ένα ζευγάρι που έχει χωρίσει κλείνεται σε μια πολυτελή βίλα για να λύσει τις διαφορές του. Μια φρέσκια, αστεία και ταυτόχρονα μελαγχολική ιστορία για το τι συμβαίνει όταν ο έρωτας τελειώνει, αλλά η ανάγκη για επικοινωνία παραμένει.

Athens Photo World: Παγκόσμιο Κύπελλο Ποδοσφαίρου 1930 – 2026 από το Associated Press
2026-05-29 06:00 - 23:30, 2026-05-30 06:00 - 23:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Το Athens Photo World μεταμορφώνει την περίμετρο του Εθνικού Κήπου σε μια εντυπωσιακή υπαίθρια γκαλερί αφιερωμένη στο ποδόσφαιρο. Η έκθεση παρουσιάζει 50 εμβληματικές φωτογραφίες από το αρχείο του Associated Press, ταξιδεύοντας το κοινό από το πρώτο Μουντιάλ του 1930 έως τις σύγχρονες διοργανώσεις. Κατά μήκος των λεωφόρων Βασιλίσσης Σοφίας και Αμαλίας, εικόνες υψηλής αισθητικής αποτυπώνουν τη συγκίνηση, την ένταση και τις στιγμές που έγραψαν ιστορία. Μια ανοιχτή εμπειρία για όλους, που φέρνει τον παλμό του παγκόσμιου αθλητισμού στην καρδιά της πόλης.

Διάρκεια έκθεσης: 29/05 – 31/07

Athens Photo World: Μιχάλης Παππάς - Μίτος, το Νήμα της Ελλάδας
2026-05-29 06:00 - 23:30, 2026-05-30 06:00 - 23:30 | Μέγαρο Μουσικής Αθηνών, Βασ. Σοφίας και Κόκκαλη, Αθήνα, 115 21, Greece
Το Athens Photo World επιστρέφει για έβδομη χρονιά στην περίφραξη του Μεγάρου Μουσικής, παρουσιάζοντας τη φωτογραφική ενότητα «Μίτος, το Νήμα της Ελλάδας» του Μιχάλη Παππά. Μέσα από 13 επιλεγμένες εικόνες, η παράδοση επαναπροσδιορίζεται: παραδοσιακές φορεσιές «ζωντανεύουν» μέσα από σύγχρονες μορφές, αποδεικνύοντας ότι η πολιτιστική μας κληρονομιά δεν ανήκει μόνο στο παρελθόν, αλλά εξελίσσεται και αναπνέει στο σήμερα. Μια ποιητική υπαίθρια αφήγηση που συνδέει το χθες με το τώρα, μέσα στον αστικό ιστό της Αθήνας.

Διάρκεια έκθεσης: 29/05 – 31/08

Έκθεση Φωτογραφίας: Oleksandr Glyadyelov - Κοίτα την Ουκρανία
2026-05-29 06:00 - 23:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Στο πλαίσιο του Φεστιβάλ Φιλοσοφίας / Ευρωπαϊκοί Διάλογοι 2026 του Γαλλικού Ινστιτούτου Ελλάδος, ο δημόσιος χώρος της Αθήνας μετατρέπεται σε μια ανοιχτή πλατφόρμα ιστορικής μνήμης και στοχασμού. Tο Φεστιβάλ του Δήμου Αθηναίων φιλοξενεί την υπαίθρια έκθεση φωτογραφίας του Oleksandr Glyadyelov με τίτλο «Κοίτα την Ουκρανία». Οι συγκλονιστικές φωτογραφίες του δημιουργού, αποτυπωμένες σε πίνακες μεγάλων διαστάσεων, θα βρίσκονται τοποθετημένες καθ’ όλη τη διάρκεια των εκδηλώσεων του Φεστιβάλ Φιλοσοφίας περιμετρικά του Εθνικού Κήπου.

Βασισμένη στην αναδρομική έκθεση-αφιέρωμα που παρουσιάστηκε τον Σεπτέμβριο του 2025 στο Κίεβο, η έκθεση προσφέρει μια βαθιά ευαίσθητη και ανθρωπιστική αναδρομή στη σύγχρονη ιστορία της Ουκρανίας, από την ανεξαρτησία της το 1991 μέχρι τον τρέχοντα πόλεμο. Μέσα από τον φακό του, ο Glyadyelov αποτυπώνει με ειλικρίνεια τις κινητοποιήσεις των πολιτών, την εύθραυστη καθημερινότητα και τις μεγάλες προκλήσεις που αντιμετωπίζουν οι ουκρανικές οικογένειες. Μια σημαντική φωτογραφική παρέμβαση που προσκαλεί τους περαστικούς και τους επισκέπτες του κέντρου να σταματήσουν και να αντικρίσουν την ιστορία μέσα από μια καθαρά ανθρωποκεντρική ματιά.

Το Δώρο που δεν Ανοίχτηκε Ποτέ!
2026-05-29 17:00 - 18:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Ένα μυστικό δέμα, κρυμμένο ανάμεσα στα αιωνόβια δέντρα και τους θάμνους του Εθνικού Κήπου, περιμένει τους μικρούς εξερευνητές για την πιο ανατρεπτική περιπέτεια του Φεστιβάλ του Δήμου Αθηναίων 2026.

Στο πλαίσιο του βιωματικού προγράμματος «Το δώρο που δεν ανοίχτηκε ποτέ!», το Ίδρυμα Εικαστικών Τεχνών και Μουσικής Β. & Μ. Θεοχαράκη προσκαλεί τα παιδιά να φορέσουν τα «επιστημονικά» τους γάντια και, με οδηγό τη φαντασία και τον μεγεθυντικό φακό, να αναζητήσουν τα ίχνη του εικαστικού Stephen Antonakos.

Μέσα από ένα πρωτότυπο κυνήγι θησαυρού, εμπνευσμένο από τις σειρές έργων «Travel Collages» και «Packages», οι συμμετέχοντες μυούνται στην εννοιολογική τέχνη μέσα από παιχνίδια ρόλων και ομαδικές αποστολές. Ανακαλύπτουν πώς ένα ταξίδι μπορεί να γίνει κολάζ και πώς ένα κλειστό δέμα μπορεί να κρύβει ολόκληρους κόσμους, ενώ ταυτόχρονα δημιουργούν τα δικά τους έργα, χρησιμοποιώντας φυσικά υλικά από το οικοσύστημα του Κήπου.

Το πρόγραμμα αποτελεί μια μοναδική ευκαιρία για τα παιδιά να συνεργαστούν, να εξερευνήσουν τη σχέση τέχνης και περιβάλλοντος και να αναζητήσουν ένα «δώρο» που εδώ και 50 χρόνια περιμένει υπομονετικά να αποκαλύψει τα μυστικά του.

Σημείο συνάντησης: είσοδος επί της Βασιλίσσης Σοφίας, απέναντι από το Ίδρυμα Β. & Μ. Θεοχαράκη.

ENTEKA ATHENS pres. A Street Full of Dance
2026-05-29 17:30 - 23:00 | Πλατεία Αγίων Ασωμάτων, Πλατεία Αγίων Ασωμάτων, Αθήνα, Αθήνα, 105 53, Greece
Tο Enteka Athens, σε συνεργασία με την Three Cents, μεταμορφώνει την Πλατεία Αγίων Ασωμάτων στο Θησείο σε ένα μεγάλο open-air dancefloor. O ήχος του βινυλίου καταλαμβάνει τον δρόμο, προσφέροντας ένα ξεχωριστό listening session που ταξιδεύει από την house ενέργεια του Honestly, Nevermind μέχρι τον αφρικανικό παλμό του African Giant και την ωμή street αισθητική του Devi Tirar Más Fotos. Μια συνάντηση όπου τα afro και global beats γίνονται ο συνδετικός κρίκος για μια κοινότητα που κινείται στον ίδιο ρυθμό, με φόντο την καλοκαιρινή αύρα της Αθήνας.

Στο lineup της βραδιάς οι DEMAR, HARDPAN, DEZMOS και NIK J υπόσχονται μια εμπειρία γεμάτη groove, συναίσθημα και ασταμάτητο χορό κάτω από τον αθηναϊκό ουρανό.

Tilda Swinton: Ongoing
2026-05-29 18:00 - 23:00 | Onassis Ready, Στρατή Τσίρκα 2, Άγ. Ιωάννης Ρέντης, 182 33, Greece
Το Φεστιβάλ του Δήμου Αθηναίων, στην πέμπτη του χρονιά, εγκαινιάζει μια ξεχωριστή συνεργασία με τη Στέγη του Ιδρύματος Ωνάση, φέρνοντας το κοινό πιο κοντά σε μία από τις πιο πολυσυζητημένες καλλιτεχνικές στιγμές της χρονιάς. Στο επίκεντρο βρίσκεται η Tilda Swinton, μια δημιουργός που εδώ και δεκαετίες κινείται με μοναδική ελευθερία ανάμεσα στον κινηματογράφο, τη μόδα και τα εικαστικά, μετατρέποντας κάθε της παρουσία σε καλλιτεχνικό γεγονός.

Η έκθεση “Ongoing”, που παρουσιάζεται στο Onassis Ready, τον νέο χώρο της Στέγης στη βιομηχανική περιοχή του Ρέντη, δεν λειτουργεί ως μια απλή αναδρομή, αλλά ως ένας ζωντανός δημιουργικός διάλογος της Swinton με οκτώ στενούς φίλους και καλλιτεχνικούς συνοδοιπόρους της: τον Pedro Almodóvar, τον Luca Guadagnino, τον Jim Jarmusch, την Joanna Hogg, τον Tim Walker, τον Apichatpong Weerasethakul, τον Olivier Saillard και τον Derek Jarman. Μέσα από ταινίες μικρού μήκους, εγκαταστάσεις και φωτογραφικά έργα, η έκθεση αποκαλύπτει τις πολλαπλές όψεις της καλλιτεχνικής ταυτότητας της Swinton -από τη μεταμορφωτική και ονειρική πλευρά της έως πιο προσωπικές και συγκινητικές αφηγήσεις. Μια πολυεπίπεδη έκθεση-εμπειρία που φωτίζει την πλούσια δημιουργική της διαδρομή και τη βαθιά της σχέση με τη σύγχρονη τέχνη.

Διατίθενται από τη Στέγη Ιδρύματος Ωνάση 20 προσκλήσεις για τις 22, 24, 29, 31 Μαΐου – 5 προσκλήσεις ανά ημέρα.

Απαιτείται κράτηση. Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι και πραγματοποιούνται μέσω αυτής της σελίδας.

Ιστορικός Περίπατος με τον Δρ. Ιορδάνη Παπαδόπουλο: Κυπριάδου
2026-05-29 18:30 - 21:00 | Ιερός Ναός Κοιμήσεως της Θεοτόκου, Ανδρεοπούλου 2, Αθήνα, 111 41, Greece
Στις παρυφές των Πατησίων, εκεί όπου η αστική πυκνότητα δίνει χώρο σε μια διαφορετική αρχιτεκτονική και μια πιο ήσυχη αθηναϊκή ανάσα, το Φεστιβάλ του Δήμου Αθηναίων μας προσκαλεί να ανακαλύψουμε τη Συνοικία Κυπριάδου. Με οδηγό τον Δρ. Ιορδάνη Παπαδόπουλο, ο περίπατος ξετυλίγει την ιστορία μιας περιοχής-πρότυπο, που συνδέθηκε στενά με την ιδέα της αθηναϊκής «κηπούπολης» και αποτέλεσε σημείο αναφοράς για την ανάπτυξη άλλων συνοικιών, όπως το Ψυχικό και η Νέα Σμύρνη. Περπατώντας ανάμεσα σε επαύλεις, ατελιέ και δρόμους που κράτησαν το αποτύπωμα μιας άλλης Αθήνας, θα αναζητήσουμε τα ίχνη της λεγόμενης «Σχολής Κυπριάδη», όπως την είχε ονομάσει ο Γιάννης Μόραλης. Από τον Αριστοτέλη Ζάχο μέχρι τους Παρθένη, Κόντογλου, Πικιώνη και Αργυρό, η γειτονιά αναδεικνύεται ως ένας ζωντανός καμβάς της Γενιάς του ’30 και της αθηναϊκής διανόησης. Μια ξενάγηση που συνδέει τον μοντερνισμό, τη μνήμη και την καθημερινότητα, φωτίζοντας μια πλευρά της πόλης που παραμένει γοητευτική, απρόσμενη και βαθιά αθηναϊκή.

Σημείο Συνάντησης: Προαύλιο Ιερού Ναού Κοιμήσεως Θεοτόκου

Παραμύθια με την Νάγια Οικονομοπούλου
2026-05-29 19:00 - 20:30 | Πάρκο Βουτιέ, Πάρκο Βουτιέ, Αθήνα, 118 52, Greece
Τώρα βούβες κι όλο αυτιά!

Τα παραμύθια από την προφορική παράδοση της Ελλάδας και του κόσμου αποτελούν ένα πολύτιμο ψηφιδωτό της ανθρώπινης εμπειρίας. Είναι ιστορίες που δεν γράφτηκαν σε χαρτί, αλλά σμιλεύτηκαν από στόμα σε στόμα, ταξιδεύοντας μέσα στους αιώνες για να φτάσουν στο σήμερα, κουβαλώντας μαζί τους τους φόβους, τις ελπίδες και τα όνειρα ολόκληρων γενεών.

Στην παράσταση αυτή, ο λόγος παύει να είναι απλή αφήγηση και γίνεται μια ζωντανή εμπειρία. Τα παραδοσιακά τραγούδια λειτουργούν ως η ηχητική μνήμη του τόπου μας, ξυπνώντας συναισθήματα και εικόνες από μια εποχή όπου οι άνθρωποι μοιράζονταν τις ιστορίες τους γύρω από μια εστία. Παράλληλα, η πρωτότυπη μουσική έρχεται να αγκαλιάσει αυτούς τους αρχέγονους μύθους, δίνοντάς τους μια νέα, σύγχρονη πνοή που γεφυρώνει το χθες με το σήμερα.

Μουσική: Μαρία Γεωργοπούλου

Κρητικό Γλέντι με τον Βασίλη Σκουλά
2026-05-29 19:00 - 23:00 | Ακαδημία Πλάτωνος, Μοναστηρίου 138, Αθήνα, Αθήνα, 104 42, Greece
Η διονυσιακή ορμή της κρητικής παράδοσης φτάνει στην καρδιά της Αθήνας και το Πάρκο της Ακαδημίας Πλάτωνος μετατρέπεται σε σκηνικό για ένα αυθεντικό γλέντι γεμάτο ένταση, πάθος και λεβεντιά. Στο πλαίσιο του Φεστιβάλ του Δήμου Αθηναίων 2026, ο Βασίλης Σκουλάς, μία από τις πιο χαρακτηριστικές και δωρικές φωνές της Κρήτης, έρχεται μαζί με εξαιρετικούς μουσικούς για να μεταφέρει το κοινό στο ζωντανό σύμπαν της κρητικής μουσικής, εκεί όπου η παράδοση δεν είναι αναπαράσταση, αλλά καθημερινή δύναμη έκφρασης. Με τη λύρα και το λαούτο να κρατούν τον ρυθμό, οι μελωδίες γεμίζουν το πάρκο και καλούν μικρούς και μεγάλους να μπουν στον κύκλο του χορού. Το γλέντι αποκτά γρήγορα τον χαρακτήρα μιας μεγάλης παρέας, όπου ο αυτοσχεδιασμός, το μεράκι και η συλλογικότητα συναντούν τον αστικό ιστό. Μια ξεχωριστή ευκαιρία να ζήσουμε από κοντά τη λυτρωτική ενέργεια της κρητικής μουσικής και να δούμε πώς μια παράδοση βαθιά ριζωμένη στο νησί μπορεί να βρει απόλυτα φυσική θέση στην ανοιξιάτικη Αθήνα.

ΕΜΣΤ Rooftop Party
2026-05-29 19:00 - 23:00 | Εθνικό Μουσείο Σύγχρονης Τέχνης, National Museum of Contemporary Art Αthens (ΕΜΣΤ), Αθήνα, Αθήνα, 117 43, Greece
Το ΕΜΣΤ ανοίγει τις πόρτες του από το πρωί μέχρι αργά το απόγευμα, προσκαλώντας το κοινό της πόλης και τους επισκέπτες σε μια μεγάλη γιορτή σύγχρονης τέχνης με ελεύθερη είσοδο. Είναι μια μοναδική ευκαιρία για τους λάτρεις του πολιτισμού να περιηγηθούν ελεύθερα τόσο στις μόνιμες συλλογές όσο και στις τρέχουσες περιοδικές εκθέσεις του Μουσείου, ανακαλύπτοντας κορυφαία έργα Ελλήνων και διεθνών δημιουργών.

Η πολιτιστική αυτή διαδρομή κορυφώνεται στην εντυπωσιακή ταράτσα του ΕΜΣΤ, η οποία μεταμορφώνεται στο απόλυτο urban σκηνικό για ένα ξεχωριστό cocktail party. Με τη συγκλονιστική θέα 360 μοιρών της φωτισμένης Αθήνας, της Ακρόπολης και του Λυκαβηττού ως φόντο, το κοινό θα απολαύσει δροσερά ποτά και cocktails. Τον μουσικό παλμό της βραδιάς θα διαμορφώσουν με τις εξαιρετικές επιλογές τους στα decks οι αγαπημένοι ραδιοφωνικοί παραγωγοί και DJs Μιρέλλα Κάππα, Θεοδόσης Μίχος και Νίκος Διαμαντόπουλος. Μια ιδανική καλοκαιρινή εμπειρία που συνδυάζει ιδανικά την τέχνη, τη μουσική και το αστικό τοπίο κάτω από τον αθηναϊκό ουρανό.

Η είσοδος θα πραγματοποιείται με σειρά προτεραιότητας, λόγω περιορισμένης χωρητικότητας του μουσείου και της ταράτσας.

SFERA pres. Marseaux LIVE
2026-05-29 20:00 - 22:00 | Άλσος Παγκρατίου, Άλσος Παγκρατίου, Αθήνα, Αθήνα, 116 35, Greece
Το Άλσος Παγκρατίου αφήνει για λίγο την ήρεμη καθημερινότητά του και μεταμορφώνεται στο πιο ζωντανό υπαίθριο dancefloor της πόλης. Ο Sfera 102.2 υποδέχεται τη Marseaux σε ένα εκρηκτικό live που φέρνει την αστική pop κουλτούρα στην καταπράσινη καρδιά της Αθήνας. Με φόντο τα πεύκα και τη γνώριμη ενέργεια της γειτονιάς, η Marseaux ανεβαίνει στη σκηνή με τον χαρακτηριστικό της ήχο και τη φρέσκια αισθητική που την καθιέρωσαν ως μία από τις πιο ξεχωριστές παρουσίες της νέας γενιάς. Trap ρυθμοί, catchy hooks και στίχοι που ήδη έχουν γίνει σύνθημα δημιουργούν ένα σκηνικό που ισορροπεί ανάμεσα σε live και αυθόρμητο πάρτι. Είτε την ακολουθείς από τα πρώτα της βήματα με τους WNC είτε τη γνώρισες μέσα από το “Hanomai” και τις πιο πρόσφατες εμφανίσεις της, αυτή είναι η στιγμή να τη δεις ζωντανά σε ένα setting που της ταιριάζει απόλυτα. Ένα βράδυ που υπόσχεται ενέργεια, ρυθμό και εκείνη τη μοναδική αίσθηση ότι η πόλη… χορεύει μαζί σου.

Yoga Sessions
2026-05-30 11:00 - 13:00 | Πάρκο Ριζάρη, Ριζάρη 5, Αθήνα, Αθήνα, 106 76, Greece
Το Πάρκο Ριζάρη, στην καρδιά της πόλης, μετατρέπεται σε έναν ήσυχο χώρο ευεξίας και εσωτερικής ισορροπίας. Στο πλαίσιο του Φεστιβάλ, οι Yoga Sessions μας προσκαλούν να απλώσουμε το στρώμα μας στο γρασίδι και να αφιερώσουμε λίγο χρόνο στην αναπνοή, την κίνηση και τη σύνδεση με το σώμα. Κάτω από τη σκιά των δέντρων και με φόντο τον ανοιχτό ουρανό, έμπειροι instructors καθοδηγούν αρχάριους και προχωρημένους σε μια πρακτική που εστιάζει στην ισορροπία, τη συγκέντρωση και την αποφόρτιση. Σε μια πόλη που κινείται συνεχώς, αυτή η εμπειρία λειτουργεί ως μια μικρή παύση: μια ευκαιρία να επιβραδύνουμε, να ανασάνουμε και να θυμηθούμε ότι η ευεξία μπορεί να βρει χώρο ακόμη και μέσα στον αστικό ιστό.

Yoga: Πάρε μια βαθιά ανάσα… και έλα να βρούμε μαζί την ηρεμία μέσα στην κίνηση.

Pilates: Νιώσε τη δύναμή σου από μέσα προς τα έξω.

Fitness: Βάλε μουσική, πάρε ενέργεια και… φύγαμε!

Συνδέσεις: Όταν το Παρελθόν Σχεδιάζει το Μέλλον
2026-05-30 11:00 - 13:00 | Μουσείο Αρχαίας Ελληνικής Τεχνολογίας “Κώστας Κοτσανάς”, Πινδάρου 6, Αθήνα, Αθήνα, 106 71, Greece
Το Μουσείο Κοτσανά Αρχαίας Ελληνικής Τεχνολογίας μάς προσκαλεί σε μια θεματική εμπειρία επίσκεψης που αναδεικνύει το αρχαιοελληνικό τεχνολογικό θαύμα. Η διαδρομή ξεκινά από τα κατασκευαστικά μυστικά του Παρθενώνα, κάνει στάση στα εντυπωσιακά αρχαία ελληνικά αυτόματα και κορυφώνεται με τον Μηχανισμό των Αντικυθήρων, τον πρώτο υπολογιστή της ανθρωπότητας. Μέσα από αυτή την εμπειρία, οι επισκέπτες θα ανακαλύψουν πώς οι εφευρέσεις του Αρχιμήδη τροφοδοτούν τη σύγχρονη βιομηχανία ενέργειας και πώς η αρχαία μηχανική ενέπνευσε τον Λεονάρντο ντα Βίντσι. Η ξενάγηση ρίχνει άπλετο φως σε ερωτήματα για τη συνέχεια της γνώσης και τη λήθη, προσφέροντας ένα σύγχρονο πλαίσιο κατανόησης για τις καινοτομίες που στιγμάτισαν την παγκόσμια ιστορία και συνεχίζουν να σχεδιάζουν το μέλλον μας.

1η δράση: 11:00

2η δράση: 12:00

Διάρκεια δράσης: 45′

Οι κρατήσεις ανοίγουν στις 23/5, στις 12:00 το μεσημέρι και πραγματοποιούνται καθημερινά από τις 10:00 έως τις 18:00, καθώς και τα Σαββατοκύριακα, τηλεφωνικά στο +30 211 411 0044.

Πάμε Πλατεία: Βιωματική–Εκπαιδευτική Δράση για Παιδιά και Οικογένειες
2026-05-30 12:00 - 14:30 | Πλατεία Μητροπόλεως, Πλατεία Μητροπόλεως, Athens, Athens, 105 63, Greece
Το Μουσείο Σχολικής Ζωής και Εκπαίδευσης του ΕΚΕΔΙΣΥ συμπράττει με τον ΟΠΑΝΔΑ και το Μουσείο Λαϊκής Τέχνης και Παράδοσης «Αγγελική Χατζημιχάλη». Η κοινή τους δράση, με τίτλο «Πάμε Πλατεία», ζωντανεύει τη νοσταλγική ατμόσφαιρα της παλιάς Αθήνας, προσκαλώντας μικρούς και μεγάλους σε μια ανοιχτή, συμμετοχική γιορτή.

Μέσα από βιωματικά εργαστήρια και παραδοσιακά παιχνίδια γειτονιάς, τα παιδιά, από 7 ετών και άνω, ανακαλύπτουν έναν κόσμο χωρίς οθόνες, ενώ οι μεγαλύτεροι ξαναζούν τις συνήθειες που χαρακτήριζαν τις αθηναϊκές αυλές και πλατείες. Δημιουργικές δραστηριότητες και αφηγήσεις γίνονται η γέφυρα ανάμεσα στο παρελθόν και το παρόν, μετατρέποντας την πολιτιστική μνήμη σε ζωντανό παιχνίδι και προσφέροντας μια μοναδική ευκαιρία για ποιοτικό χρόνο με την οικογένεια στην καρδιά της πόλης.

Δράση 1η: 12:00-13:00

Δράση 2η: 13:30-14:30

Περιήγηση στο Πολεμικό Μουσείο για Παιδιά
2026-05-30 12:30 - 13:30 | Πολεμικό Μουσείο, Ριζάρη 2-4, Αθήνα, Αθήνα, 106 75, Greece
Στο πλαίσιο του This is Athens City Festival, το Πολεμικό Μουσείο ανοίγει τις συλλογές του και μας προσκαλεί σε ένα ταξίδι στη στρατιωτική ιστορία και την πολιτιστική κληρονομιά της Ελλάδας. Μέσα από ειδικά σχεδιασμένες θεματικές περιηγήσεις, οι επισκέπτες θα έχουν την ευκαιρία να ανακαλύψουν εμβληματικά εκθέματα και άγνωστες αφηγήσεις που φωτίζουν το ελληνικό παρελθόν.

Η δράση απευθύνεται σε παιδιά ηλικίας 8 ετών και άνω με έναν συνοδό.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι και πραγματοποιούνται μέσω αυτής της σελίδας.

Ξενάγηση: Νικόλας Κληρονόμος - Αναδρομή 1985-2025
2026-05-30 13:00 - 14:00 | Πινακοθήκη Δήμου Αθηναίων, Municipal Gallery of Athens, Αθήνα, Αθήνα, 104 36, Greece
Μια σειρά ξεναγήσεων θα πραγματοποιηθεί στο πλαίσιο του Φεστιβάλ στην αναδρομική έκθεση του Νικόλα Κληρονόμου. Πρόκειται για μια διαδρομή που ξετυλίγει σαράντα χρόνια αδιάλειπτης καλλιτεχνικής δημιουργίας. Η ξενάγηση φωτίζει τη διττή ταυτότητα του δημιουργού -ζωγράφος και σκηνογράφος- αποκαλύπτοντας πώς «σκηνοθετεί» τον καμβά του, μετατρέποντας εικόνες της πόλης και των ανθρώπων της σε ζωντανές, ποιητικές αφηγήσεις. Καθώς περιηγούμαστε στα έργα του, η καθημερινότητα συναντά το όνειρο και οι εναλλαγές των εποχών αποτυπώνονται μέσα από τολμηρά χρώματα και ιδιαίτερα υλικά που χαρίζουν κίνηση και ένταση. Πρόκειται για μια βιωματική εμπειρία που μας καλεί να εμβαθύνουμε στις αθέατες πτυχές του χρόνου και της ανθρώπινης ύπαρξης, ανακαλύπτοντας πώς ο Κληρονόμος καταφέρνει να προσδίδει μνημειακότητα στις πιο μικρές, φευγαλέες στιγμές. Μια ξενάγηση που αγγίζει τη μνήμη και το συναίσθημα, προσφέροντας μια ολοκληρωμένη ματιά στο έργο ενός από τους πιο πολυσχιδείς δημιουργούς της σύγχρονης ελληνικής σκηνής.

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

Α΄ Κοιμητήριο Αθηνών: Μία Υπαίθρια Γλυπτοθήκη 2
2026-05-30 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Η «Κοιμωμένη» του Γιαννούλη Χαλεπά είναι, δίχως αμφιβολία, το πιο εμβληματικό γλυπτό του Α΄ Κοιμητηρίου Αθηνών, όμως η ομορφιά αυτού του υπαίθριου μουσείου δεν εξαντλείται εκεί.
Στο πλαίσιο του Φεστιβάλ του Δήμου Αθηναίων 2026, ο αρχαιολόγος και διπλωματούχος ξεναγός Μιχάλης Γιοχάλας μας καλεί να αφήσουμε την κεντρική οδό και να ακολουθήσουμε μια εναλλακτική διαδρομή στα ανηφορικά δρομάκια του κοιμητηρίου. Εκεί, μακριά από τα πολυδιάβατα σημεία, θα ανακαλύψουμε μια λιγότερο γνωστή αλλά εξίσου συγκλονιστική πλευρά της νεοελληνικής γλυπτικής. Θα συναντήσουμε επιβλητικά μαυσωλεία και μνημεία όπου το μεγαλόστομο πάθος για υστεροφημία συνυπάρχει με τη συντριπτική σιωπή, σε έναν χώρο όπου οι θνητοί μοιάζουν να συνομιλούν με τους αθάνατους. Μια ξενάγηση που φωτίζει άγνωστα αριστουργήματα και ανθρώπινες ιστορίες, προσφέροντας μια βαθιά βιωματική ματιά στην καλλιτεχνική και ιστορική κληρονομιά της Αθήνας.

Σημείο Συνάντησης: Κεντρική Είσοδος Α΄ Κοιμητηρίου Αθηνών (τέρμα οδού Αναπαύσεως).

Οι κρατήσεις ανοίγουν μία εβδομάδα πριν τη δράση, στις 12:00 το μεσημέρι.

SEDS Lifestyle x TiACF pres. Radio Slave
2026-05-30 17:00 - 23:00 | Πλατεία Κλαυθμώνος, Πλατεία Κλαυθμώνος, Αθήνα, Αθήνα, 105 61, Greece
Το SEDS Lifestyle ενώνει δυνάμεις με το This Is Athens City Festival και το Needless, καταλαμβάνοντας μία από τις πιο ιστορικές πλατείες της Αθήνας για ένα μεγάλο open-air event στο κέντρο της πόλης. Από το απόγευμα μέχρι αργά το βράδυ, η Πλατεία Κλαυθμώνος μετατρέπεται σε ένα ανοιχτό dancefloor με φόντο τον Αθηναϊκό ουρανό και πρωταγωνιστή έναν από τους σημαντικότερους εκπροσώπους της σύγχρονης ηλεκτρονικής μουσικής.
Ο Radio Slave (aka Matt Edwards) αποτελεί μία από τις πιο επιδραστικές μορφές της παγκόσμιας house και techno σκηνής. Μέσα από τις παραγωγές και τα DJ sets του έχει διαμορφώσει έναν ξεχωριστό, διαχρονικό ήχο, ενώ ως ιδρυτής της Rekids, ενός από τα σημαντικότερα labels της ηλεκτρονικής μουσικής από το 2006, έχει συμβάλλει καθοριστικά στη διαμόρφωση της σύγχρονης dance κουλτούρας. Με κυκλοφορίες σε labels όπως Running Back και R&S και με εμφανίσεις στα σημαντικότερα clubs και festivals του κόσμου, παραμένει σταθερά σημείο αναφοράς για DJs και clubbers διεθνώς.
Η βραδιά ξεκινά μ΄ένα special B2B set από τους Man With The Speaker και Chevy.

NCSU Jazz Band: Οι "Wolfpack" της Βόρειας Καρολίνας
2026-05-30 18:00 - 19:30 | Εθνικός Κήπος, Βασ. Αμαλίας 1, Αθήνα, Αθήνα, 105 57, Greece
Το Φεστιβάλ υποδέχεται φέτος 25 εκρηκτικούς μουσικούς από το North Carolina State University για μια βραδιά που φέρνει τον παλμό των μεγάλων jazz clubs της Αμερικής κατευθείαν στην καρδιά της Αθήνας. Οι “Wolfpack” αφήνουν για λίγο το campus τους στο Raleigh και ανεβαίνουν στη σκηνή με τον αυθεντικό Big Band ήχο: δυναμικά πνευστά, αστείρευτο swing και αυτοσχεδιασμοί που κρατούν το κοινό σε διαρκή εγρήγορση. Το ρεπερτόριό τους τιμά τους μεγάλους θρύλους της jazz, ενώ ταυτόχρονα ανοίγεται σε σύγχρονες ερμηνείες, αποδεικνύοντας ότι το είδος παραμένει πιο ζωντανό από ποτέ. Ετοιμαστείτε να μπείτε στον ρυθμό γιατί το swing, όταν είναι αληθινό, δεν αφήνει κανέναν ακίνητο. Από τον Duke Ellington και τον Count Basie, μέχρι τον Duke Pearson, την Toshiko Akiyoshi, τον Mark Taylor και τον Alan Baylock, σίγουρα θα βρείτε κάτι να σας αγγίξει. Πρόκειται για ένα live όπου ο νεανικός ενθουσιασμός συναντά την υψηλή μουσική κατάρτιση, δημιουργώντας μια μεταδοτική ατμόσφαιρα γιορτής.
